ᱞᱩᱠᱟᱥ ᱢᱟᱨᱟᱱᱰᱤ

ᱞᱩᱠᱟᱥ ᱢᱟᱨᱟᱱᱰᱤ (᱔ ᱟᱜᱚᱥᱴ ᱑᱙᱒᱒ - ᱒᱑ ᱮᱯᱨᱤᱞ ᱑᱙᱗᱑) ᱫᱚ ᱵᱟᱝᱞᱟᱫᱮᱥ ᱨᱮᱱ ᱢᱤᱫ ᱤᱥᱟᱹᱭ ᱱᱟᱭᱠᱮ ᱮ ᱛᱟᱦᱮᱸ ᱠᱟᱱᱟ ᱾ ᱩᱱᱤ ᱫᱚ ᱫᱤᱱᱟᱡᱽᱯᱩᱨ ᱴᱚᱴᱷᱟ ᱨᱮᱱ ᱯᱩᱭᱞᱩ ᱛᱷᱟᱱᱤᱛ ᱵᱤᱥᱚᱯ ᱠᱟᱱᱟᱭ ᱾ ᱩᱱᱤ ᱫᱚ ᱵᱟᱝᱞᱟᱫᱮᱥ ᱨᱮ ᱡᱤᱭᱟᱹᱛ (ᱥᱚᱦᱤᱫᱽ) ᱞᱮᱠᱟᱛᱮᱭ ᱦᱚᱸᱭ ᱵᱟᱲᱟᱭᱚᱜᱼᱟ ᱾

ᱡᱤᱭᱚᱱ
ᱞᱩᱠᱟᱥ ᱢᱟᱨᱟᱱᱰᱤ ᱔ ᱡᱩᱞᱟᱭ ᱑᱙᱒᱒ ᱥᱮᱨᱢᱟ ᱨᱮ ᱵᱟᱝᱞᱟᱫᱮᱥ ᱨᱮᱭᱟᱜ ᱫᱤᱱᱟᱸᱡᱽᱯᱩᱨ ᱨᱮ ᱢᱤᱫ ᱥᱟᱱᱛᱟᱲ ᱜᱷᱟᱨᱚᱸᱡᱽ ᱨᱮᱭ ᱡᱟᱱᱟᱢ ᱞᱮᱱᱟ ᱾ ᱟᱡ ᱵᱟᱵᱟ ᱟᱜ ᱧᱩᱛᱩᱢ ᱫᱚ ᱢᱟᱛᱷᱤᱭᱟᱥ ᱢᱟᱨᱟᱱᱰᱤ ᱟᱨ ᱟᱭᱚ ᱫᱚ ᱢᱟᱨᱤᱭᱟ ᱠᱤᱥᱠᱩ ᱾ ᱡᱟᱱᱟᱢ ᱨᱮᱭᱟᱜ ᱟᱨᱮ ᱢᱟᱦᱟᱸ ᱛᱟᱭᱚᱢ ᱫᱷᱚᱨᱚᱢ ᱟᱹᱨᱤ ᱞᱮᱠᱟᱛᱮ ᱩᱱᱤ ᱫᱚ ᱤᱥᱟᱹᱭ ᱫᱷᱚᱨᱚᱢ ᱛᱮᱠᱚ ᱩᱪᱟᱹᱱ ᱞᱮᱫᱮᱭᱟ ᱾

ᱞᱩᱠᱟᱥ ᱢᱟᱨᱟᱱᱰᱤ ᱟᱡᱟᱜ ᱮᱛᱚᱦᱚᱵ ᱥᱮᱪᱮᱫ ᱫᱚ ᱵᱮᱱᱤᱫᱩᱣᱟᱨ ᱢᱤᱥᱚᱱ ᱯᱨᱟᱭᱢᱟᱨᱤ ᱟᱥᱲᱟ ᱠᱷᱚᱱ ᱮ ᱧᱟᱢ ᱞᱮᱫᱟ ᱾ ᱚᱱᱟ ᱛᱟᱭᱚᱢ ᱩᱱᱤ ᱑᱙᱓᱔ ᱥᱮᱨᱢᱟ ᱨᱮ ᱫᱤᱱᱟᱸᱡᱽᱯᱩᱨ ᱥᱟᱱᱛᱟᱲ ᱢᱤᱰᱚᱞ ᱥᱠᱩᱞ (ᱱᱤᱛ ᱫᱚ ᱥᱮᱱᱴ ᱯᱷᱤᱞᱤᱯᱥ ᱵᱳᱰᱤᱝ ᱥᱠᱩᱞ) ᱨᱮᱭ ᱵᱷᱩᱨᱛᱤ ᱮᱱᱟ ᱟᱨ ᱚᱸᱰᱮ ᱠᱷᱚᱱ ᱢᱟᱫᱷᱭᱚᱢᱤᱠ ᱮ ᱯᱟᱥ ᱞᱮᱫᱟ ᱾ ᱛᱟᱭᱚᱢ ᱛᱮ, ᱩᱱᱤ ᱵᱚᱸᱜᱟ ᱥᱮᱵᱟ ᱟᱹᱨᱤᱪᱟᱹᱞᱤ ᱯᱟᱲᱦᱟᱣ ᱞᱟᱹᱜᱤᱫ ᱤᱴᱟᱞᱤ ᱠᱚ ᱠᱩᱞ ᱞᱮᱫᱮᱭᱟ ᱾ ᱚᱸᱰᱮ ᱯᱟᱲᱦᱟᱣ ᱯᱩᱨᱟᱹᱣ ᱛᱟᱭᱚᱢ ᱩᱱᱤ ᱫᱤᱥᱚᱢ ᱛᱮᱭ ᱨᱩᱣᱟᱹᱲ ᱦᱮᱡ ᱮᱱᱟ ᱾

᱑ ᱰᱤᱥᱮᱢᱵᱚᱨ ᱑᱙᱕᱕ ᱥᱮᱨᱢᱟ ᱨᱮ ᱞᱩᱠᱟᱥ ᱢᱟᱨᱟᱱᱰᱤ ᱫᱚ ᱫᱤᱱᱟᱸᱡᱽᱯᱩᱨ ᱠᱮᱛᱷᱤᱰᱨᱚᱞ ᱨᱮᱱ ᱵᱤᱥᱚᱯ ᱞᱮᱠᱟᱛᱮ ᱠᱚ ᱵᱚᱦᱟᱞ ᱞᱮᱫᱮᱭᱟ ᱾ ᱩᱱᱤ ᱫᱚ ᱥᱟᱱᱛᱟᱲ ᱥᱟᱶᱛᱟ ᱨᱮᱱ ᱫᱷᱚᱨᱚᱢ ᱢᱟᱪᱮᱛ ᱟᱨ ᱟᱹᱭᱩᱨᱤᱭᱟᱹ ᱞᱮᱠᱟᱛᱮ ᱦᱚᱸᱭ ᱵᱟᱪᱷᱟᱣ ᱞᱮᱱᱟ ᱾ ᱯᱩᱭᱞᱩ ᱨᱮ ᱩᱱᱤ ᱫᱚ ᱫᱤᱱᱟᱸᱡᱽᱯᱩᱨ, ᱜᱷᱚᱲᱟᱜᱷᱟᱴ ᱨᱮᱭᱟᱜ ᱢᱚᱨᱤᱭᱟᱢᱯᱩᱨ ᱢᱤᱥᱚᱱ ᱨᱮ ᱠᱟᱹᱢᱤ ᱞᱟᱹᱜᱤᱫ ᱠᱚ ᱠᱩᱞ ᱞᱮᱫᱮᱭᱟ ᱾ ᱛᱟᱭᱚᱢ ᱛᱮ, ᱩᱱᱤ ᱫᱚ ᱥᱮᱱᱴ ᱯᱷᱤᱞᱤᱯᱥ ᱵᱳᱰᱤᱝ ᱨᱮᱠᱚ ᱠᱩᱞ ᱠᱮᱫᱮᱭᱟ ᱾

᱑᱙᱖᱕ ᱥᱮᱨᱢᱟ ᱨᱮ ᱞᱩᱠᱟᱥ ᱢᱟᱨᱟᱱᱰᱤ ᱫᱚ ᱫᱤᱱᱟᱸᱡᱽᱯᱩᱨ ᱫᱷᱚᱨᱚᱢ ᱯᱚᱱᱚᱛ ᱨᱮᱭᱟᱜ ᱟᱹᱜᱤᱵᱷᱟᱨ ᱮ ᱦᱟᱛᱟᱣ ᱞᱮᱫᱟ ᱾ ᱢᱮᱱᱠᱷᱟᱱ, ᱑᱙᱖᱕ ᱨᱮᱭᱟᱜ ᱵᱷᱟᱨᱚᱛ-ᱯᱟᱠᱤᱥᱛᱟᱱ ᱞᱟᱹᱰᱷᱟᱹᱭ ᱠᱷᱟᱹᱛᱤᱨ ᱚᱸᱰᱮ ᱢᱤᱥᱚᱱᱟᱨᱤ ᱠᱟᱹᱢᱤ ᱪᱟᱪᱞᱟᱣ ᱨᱮ ᱮᱴᱠᱮᱴᱚᱬᱮ ᱦᱮᱡ ᱟᱫᱮᱭᱟ ᱾ ᱩᱱ ᱡᱚᱠᱷᱮᱡ ᱩᱱᱤ ᱫᱚ ᱴᱷᱟᱠᱩᱨᱜᱟᱶ ᱨᱮᱭᱟᱜ ᱨᱩᱦᱤᱭᱟ ᱨᱮ ᱢᱤᱫ ᱚᱥᱛᱷᱟᱭᱤ ᱵᱤᱥᱚᱯ ᱞᱮᱠᱟᱛᱮ ᱠᱚ ᱵᱟᱦᱟᱞ ᱞᱮᱫᱮᱭᱟ ᱾

ᱢᱤᱥᱚᱱᱟᱨᱤ ᱠᱟᱹᱢᱤᱦᱚᱨᱟ ᱪᱟᱞᱟᱣ ᱥᱟᱶ ᱥᱟᱶᱛᱮ ᱞᱩᱠᱟᱥ ᱢᱟᱨᱟᱱᱰᱤ ᱫᱚ ᱪᱟᱹᱥᱤ ᱩᱛᱱᱟᱹᱣ ᱨᱮᱭᱟᱜ ᱡᱚᱥ ᱤᱫᱤ ᱠᱟᱛᱮ ᱦᱚᱸᱭ ᱠᱟᱹᱢᱤ ᱟᱠᱟᱫᱟ ᱾ ᱩᱱᱤ ᱴᱷᱟᱠᱩᱨᱜᱟᱶ ᱨᱮᱭᱟᱜ ᱨᱩᱦᱤᱭᱟ ᱨᱮ ᱢᱤᱫ ᱵᱳᱰᱤᱝ ᱥᱠᱩᱞ ᱦᱚᱸᱭ ᱪᱟᱹᱞᱩ ᱞᱮᱫᱟ ᱾

ᱵᱟᱝᱞᱟᱫᱮᱥ ᱯᱷᱩᱱᱩᱨᱜᱟᱹᱞ ᱞᱟᱹᱰᱷᱟᱹᱭ ᱮᱦᱚᱵ ᱮᱱ ᱠᱷᱟᱱ ᱨᱩᱦᱤᱭᱟ ᱢᱤᱥᱚᱱᱟᱨᱤ ᱨᱮ ᱟᱭᱢᱟ ᱨᱮᱯᱷᱤᱭᱩᱡᱤ ᱠᱚ ᱦᱮᱡ ᱥᱮᱴᱮᱨ ᱞᱮᱱᱟ ᱾ ᱞᱩᱠᱟᱥ ᱢᱟᱨᱟᱱᱰᱤ ᱱᱩᱠᱩ ᱦᱚᱲ ᱠᱚ ᱞᱟᱹᱜᱤᱫ ᱡᱚᱢᱼᱧᱩ ᱟᱨ ᱛᱟᱦᱮᱸᱱ ᱨᱮᱭᱟᱜ ᱴᱷᱟᱶ ᱮ ᱮᱢ ᱞᱮᱫ ᱠᱚᱣᱟ ᱾ ᱩᱱᱤ ᱵᱟᱝᱞᱟᱫᱮᱥ ᱨᱮᱭᱟᱜ ᱯᱷᱩᱱᱩᱨᱜᱟᱹᱞ ᱞᱟᱹᱰᱷᱟᱹᱭ ᱨᱮ ᱥᱮᱞᱮᱫᱚᱜ ᱞᱟᱹᱜᱤᱫ ᱟᱭᱢᱟ ᱡᱩᱣᱟᱹᱱ ᱠᱚ ᱩᱫᱽᱜᱟᱹᱣ ᱮ ᱮᱢᱟ ᱠᱚ ᱠᱟᱱ ᱛᱟᱦᱮᱸᱱᱟ ᱾ ᱯᱷᱩᱱᱩᱨᱜᱟᱹᱞ ᱞᱟᱹᱰᱷᱟᱹᱭ ᱨᱮ ᱵᱟᱡᱟᱣ ᱟᱠᱟᱱ ᱦᱚᱲ ᱩᱠᱩ ᱨᱮ ᱨᱟᱱ ᱟᱨ ᱥᱮᱵᱟ ᱠᱚᱦᱚᱸᱭ ᱮᱢᱟ ᱠᱚ ᱠᱟ ᱛᱟᱦᱮᱸᱱᱟ ᱾

᱑᱒ ᱮᱯᱨᱤᱞ ᱑᱙᱗᱑ ᱨᱮ ᱞᱩᱠᱟᱥ ᱢᱟᱨᱟᱱᱰᱤ ᱯᱷᱩᱱᱩᱨᱜᱟᱹᱞ ᱞᱟᱹᱰᱷᱟᱹᱭ ᱨᱮᱱ ᱥᱤᱯᱟᱹᱦᱤ ᱠᱚ ᱞᱟᱹᱜᱤᱫ ᱨᱟᱱ ᱡᱚᱜᱟᱲ ᱞᱟᱹᱜᱤᱫ ᱥᱤᱢᱟᱹ ᱯᱟᱨᱚᱢ ᱥᱤᱧᱚᱛ ᱛᱮᱭ ᱪᱟᱞᱟᱣ ᱞᱮᱱᱟ ᱾ ᱨᱩᱣᱟᱹᱲ ᱦᱮᱡ ᱠᱟᱛᱮ ᱮ ᱧᱮᱞᱮᱫ ᱠᱟᱱᱟ ᱨᱩᱦᱤᱭᱟ ᱨᱮᱯᱷᱤᱭᱩᱡᱤ ᱨᱮᱱ ᱦᱚᱲ ᱠᱚ ᱥᱤᱧᱚᱛ ᱨᱮᱭᱟᱜ ᱨᱮᱯᱷᱤᱭᱩᱡᱤ ᱠᱮᱯᱢ ᱥᱮᱫ ᱪᱟᱞᱟᱣ ᱠᱚ ᱮᱦᱚᱵ ᱟᱠᱟᱫᱟ ᱾ ᱩᱱ ᱚᱠᱛᱚ ᱩᱱᱤ ᱨᱩᱦᱤᱭᱟ ᱢᱤᱥᱚᱱ ᱵᱟᱹᱜᱤ ᱠᱚ ᱢᱮ ᱞᱮᱫᱮᱭᱟ ᱾ ᱚᱱᱟᱛᱮ ᱩᱱᱤ ᱢᱤᱥᱚᱱᱟᱨᱤ ᱦᱚᱲ ᱠᱚ ᱥᱟᱶ ᱫᱤᱥᱚᱢ ᱵᱟᱹᱜᱤ ᱨᱮᱭᱟᱜ ᱮ ᱜᱚᱴᱟ ᱠᱮᱫᱟ ᱾ ᱩᱱᱤ ᱥᱤᱢᱟᱹᱭ ᱯᱟᱨᱚᱢ ᱞᱮᱫ ᱨᱮᱦᱚᱸ  ᱛᱟᱭᱚᱢ ᱛᱮ ᱩᱱᱤ ᱨᱩᱦᱤᱭᱟ ᱛᱮᱭ ᱨᱩᱣᱟᱹᱲ ᱦᱮᱡ ᱞᱮᱱᱟ ᱾

᱒᱑ ᱮᱯᱨᱤᱞ ᱑᱙᱗᱑ ᱨᱮ ᱢᱤᱫ ᱡᱤᱯ ᱜᱟᱹᱰᱤ ᱛᱮ ᱯᱩᱱᱭᱟ ᱯᱟᱠᱤᱥᱛᱟᱱᱤ ᱥᱤᱯᱟᱹᱦᱤ ᱨᱩᱦᱤᱭᱟ ᱢᱤᱥᱚᱱ ᱨᱮᱠᱚ ᱦᱮᱡ ᱞᱮᱱᱟ ᱾ ᱞᱩᱠᱟᱥ ᱩᱱᱠᱩ ᱪᱟ-ᱵᱤᱥᱠᱩᱴ ᱟᱛᱮᱭ ᱟᱛᱟᱝ ᱫᱟᱨᱟᱢ ᱞᱮᱱ ᱠᱚᱣᱟ ᱾ ᱩᱱᱠᱩᱣᱟᱜ ᱟᱹᱭᱩᱢᱟᱱ ᱛᱟᱦᱮᱸ ᱠᱟᱱᱟ ᱵᱟᱝᱢᱟ, ᱯᱷᱩᱱᱩᱨᱜᱟᱹᱞ ᱞᱟᱹᱰᱷᱟᱹᱭᱤᱡ ᱠᱚ ᱢᱤᱥᱚᱱ ᱵᱷᱤᱛᱨᱤ ᱨᱮᱠᱚ ᱩᱠᱩ ᱟᱠᱟᱱᱟ ᱾ ᱩᱱᱠᱩ ᱥᱮᱸᱫᱽᱨᱟ ᱠᱟᱛᱮ ᱪᱮᱫ ᱦᱚᱸ ᱵᱟᱝᱠᱚ ᱧᱟᱢ ᱞᱮᱫ ᱛᱮᱠᱚ ᱪᱟᱞᱟᱣ ᱮᱱᱟ ᱾

ᱯᱮ ᱴᱟᱲᱟᱝ ᱛᱟᱭᱚᱢ ᱚᱱᱟ ᱜᱟᱹᱰᱤ ᱟᱨᱦᱚᱸ ᱨᱩᱣᱟᱹᱲ ᱦᱮᱡ ᱮᱱᱟ ᱾ ᱩᱱᱠᱩ ᱫᱚ ᱞᱩᱠᱟᱥ ᱢᱟᱨᱟᱱᱰᱤ ᱢᱤᱥᱚᱱ ᱠᱷᱚᱱ ᱚᱰᱚᱜ ᱠᱟᱛᱮ ᱵᱟᱨᱦᱮ ᱛᱮᱠᱚ ᱤᱫᱤ ᱠᱮᱫᱮᱭᱟ ᱾ ᱩᱱᱠᱩ ᱵᱟᱨᱦᱮ ᱨᱮ ᱩᱱᱤ ᱨᱟᱭᱯᱷᱮᱞ ᱨᱮᱭᱟᱜ ᱪᱟᱹᱠᱩ ᱛᱮᱠᱚ ᱦᱩᱨᱩᱝ ᱜᱚᱡ ᱞᱮᱫᱮᱭᱟ ᱾ ᱩᱱᱤᱭᱟᱜ ᱜᱚᱡ ᱦᱚᱲᱢᱚ ᱥᱤᱧᱚᱛ ᱨᱮᱭᱟᱜ ᱤᱥᱞᱟᱢᱯᱩᱨ ᱥᱤᱥᱚᱱ ᱨᱮ ᱤᱫᱤ ᱦᱩᱭ ᱞᱮᱱᱟ ᱟᱨ ᱚᱸᱰᱮ ᱜᱮ ᱩᱱᱤᱭᱟᱜ ᱢᱩᱪᱟᱹᱫ ᱠᱟᱹᱢᱤᱦᱚᱨᱟ ᱠᱚ ᱯᱩᱨᱟᱹᱣ ᱞᱮᱫ ᱛᱟᱭᱟ ᱾

ᱨᱩᱦᱤᱭᱟ ᱢᱤᱥᱚᱱ ᱨᱮ ᱞᱩᱠᱟᱥ ᱢᱟᱨᱟᱱᱰᱤ ᱫᱤᱥᱟᱹ ᱛᱮ ᱢᱤᱫ ᱢᱮᱢᱳᱨᱤᱭᱟᱞ ᱴᱷᱟᱶ ᱵᱮᱱᱟᱣ ᱦᱩᱭ ᱟᱠᱟᱱᱟ ᱾ ᱩᱱᱤᱭᱟᱜ ᱫᱤᱥᱟᱹ ᱛᱮ ᱡᱟᱣ ᱥᱮᱨᱢᱟ ᱒᱑ ᱮᱯᱨᱤᱞ ᱵᱮᱱᱤᱫᱩᱣᱟᱨ ᱢᱤᱥᱚᱱ ᱨᱮ ᱢᱤᱫ ᱯᱷᱩᱴᱵᱚᱞ ᱜᱟᱛᱮ ᱥᱟᱯᱲᱟᱣ ᱦᱩᱭᱩᱜ ᱠᱟᱱᱟ ᱾ ᱫᱤᱱᱟᱸᱡᱽᱯᱩᱨ ᱨᱮᱭᱟᱜ ᱮᱛᱚᱢ ᱠᱚᱣᱟᱴᱟᱨ ᱨᱮ ᱞᱩᱠᱟᱥ ᱢᱟᱨᱟᱱᱰᱤ ᱟᱜ ᱧᱩᱛᱩᱢ ᱛᱮ ᱢᱤᱫ ᱰᱟᱦᱟᱨ ᱨᱮᱭᱟᱜ ᱧᱩᱛᱩᱢ ᱫᱚᱦᱚ ᱦᱩᱭ ᱟᱠᱟᱱᱟ ᱾

ᱥᱟᱹᱠᱷᱟᱹᱭᱟᱹᱛ

ᱛᱷᱚᱠ: ᱥᱟᱱᱛᱟᱲ
ᱛᱷᱚᱠ: ᱵᱤᱥᱚᱯ